Едмунд Гиллари

Сер Едмунд Гиллари, повным йменом Едмунд Персивал Гиллари, , * 20. юл 1919, Окленд, Новый Зеланд – † 11. януар 2008, Окленд, Новый Зеланд — новозеландскый алпиниста, поларный выгледователь и меценаш. 29. мая 1953 въедно зоз Шерпом Тензингом Норгейом яко первый во свѣтѣ задокументовано добыв вершину Монт Евереста.

 Биография 
Од пчолярства ку алпинизмовиЕго отець держав пчолы, и Едмунд ладив ся продовжити тото газдованя з пчолами. Але яко 16-рочный зо школнов екскурзийов побывав в горах, и од того часу алпинизм став ся найвекшым смыслом его живота.  В наступных роках походив вшиткы найвекшы верхы Нового Зеланду. По военской службѣ в часѣ Другой свѣтовой войны вернув ся ку алпинизму и задумав добыти Монт Еверест. В року 1951 быв участником новозеландской експедиции в Гималаи и британской експедиции в околицю  Монт Евереста, котра выгледала приступовы дорогы ку вершинѣ. Далша, добрѣ зорганизована експедиция рушила в яри року 1953 и в серединѣ мая быв поставленый верхный табор, одкы мож было штурмовати вершину. Една пара алпинистох зробила пробу 27. мая, але не мали успѣх. Далша проба, на котру ся подъяли Едмунд Гиллари и Тензинг Норгей, была успѣшна. На вершинѣ нашли знакы того, же ту побывав Джордж Меллори, британскый алпиниста, котрый пропав при експедиции в року 1924. О своих выправах Едмунд Гиллари написав книжку High Adventure (1955). В околици Евереста побывав еще вельо разы, але уже нигда вецей не пробовав выйти на вершину.Sir Edmund Hillary, New Zealand explorer.
По ЕверестуВ роках 1955–1958 быв участником трансантарктичного перехода и побывав на южном полу (4. януар 1958).  В року 1977 став на чолѣ човновой експедиции горѣ Гангом, котра подняла ся током до самого вытока в Гималаях.

Едмунд Гиллари в року 1953 быв врученый в рыцарство и достав титул Сера. В роках 1985–1988 быв на дипломатичной службѣ яко повномочный комисарь Нового Зеланду в Бангладешу, Индии, Непалѣ, через рокы быв вызнаменаный высокыма орденами Споеного кральовства и Нового Зеланду, але зоставав все скромный, а его главным интересом ся стало вылѣпшѣня живота людей Непала. 

Створив компанию Himalayan Trust (1960), котра будовала школы, болницѣ и летиска для них; его старанями мѣстны люде достали будинкы 25 школ, двох болниць, 12 медицинскых клиник, а еще мосты и летиска. То вшитко зробило Еверест легко доступным, наконець в року 1992 притрафило ся, же за еден день на вершку Евереста побывали 32 людей. «Побывати коло Евереста теперь так легко, як повезти ся автобусом на екскурзию,» — жаловав Сер Едуард, а чув ся кус винный.Sir Edmund Hillary. 

В року 2003 его меценашска чинность была оцѣнена званьом честного гражданина Непала.
Приватный живот
Мав  старшу сестру Джун (*1917) и молодшого брата Рекса (*1920). Од малости снив о пригодах и лыгав авантурны романы, книжку за книжков. Быв независимой натуры и мав часты перекы з отцьом, часто ай быв битый, але нигда не признав свою вину. Во школѣ быв спочатку несмѣлый, мало з кым приятелив ся, а его худа фигура приводила в безнадѣю учителя физкултуры. Але з часом ся зачав розвивати и лишав за собов многых в битках. Пробовав ся учити на универзитѣ, але за два рокы не склав ани еден екзамен, и так вернув ся ку тяжкой роботѣ з пчолами. Перед Другов свѣтовов войнов пробовав ся достати до Воздушных Сил и быв меджи 14 найлѣпшыма зоз 260 претендентох на вступном екзаменѣ. По войнѣ вернув ся ку пчолам, але вольный час оддавав алпинизмови. Наконець его успѣхы в алпинизмѣ привели го до британской выправы на Еверест, де змеджи сотками участникох указав ся якнайлѣпше приготовленый и быв выбраный на штурм. Вернувши ся дому як герой, в септембрѣ 1953 оженив ся з Луизов Роуз, дѣвков президента Новозеландского алпского клуба, и мав з нев сына Питера (*1954) и дѣвок Сару (*1955) и Белинду (*1959). В року 1954 вернув ся в Гималаи як ведучый новозеландской експедиции на Макалу (8470 м н.м.), спасаючи колегу, зламав три ребра, але справовав ся так, якбы ся нич не стало. Резултатом быв колапс, и три днѣ забрало, покы го доправили в нижный табор, де зостав при животѣ лем вдякы скушеному хирургови Чарлзу Евансу. Одтеперь мав забыти о высокых горах, бо его способность адаптованя ку рѣдкому воздуху зостала редукована. Але тото не могло змѣнити его натуру: в року 1961 зась на Макалу во вышцѣ 5790 м н.м. достав инфаркт и на два днѣ му одняло бесѣду. В року 1975 в катастрофѣ летадла в Катманду были забиты его жена и дѣвка Белинда. Тото переживав тяжко, помогав собѣ алкоголом и таблетками на спаня. В року 1977 в експедиции в горном току Ганга во вышцѣ 5490 м н.м. достав опух мозку, а в року 1981 на восточной убочи Евереста зоз вышкы 5180 м н.м. мусѣли го доправити долу, бо напали го галуцинации. Подтримало го приятельство зоз вдовов его колегы, Питера Малгрю, загыблого в авиакатастрофѣ в року 1879. В року 1985, коли быв посланый до Ню Дили яко повномочный комисарь Нового Зеланду в трьох державах региону, Джун Малгрю ишла з ним, а в року 1989 ся побрали.

 Жерела и одказы 



 Референции 

Катеґорія:Вандровници
Катеґорія:Меценашы
Катеґорія:Непал